Barselsdagpenge er en ydelse fra det offentlige. Barselsdagpengene sikrer, at først den højgravide og dernæst de nybagte forældre kan holde den barsels- og fædreorlov, de har krav på, uden at stå helt uden indtægt. For som lønmodtager har man ikke pr. automatik ret til at opretholde (dele af) sin løn under barsel. Får man ingen løn fra arbejdsgiver i forbindelse med barsel, skal man som lønmodtager selv søge om barselsdagpengene. Men det er arbejdsgiver, der skal give Udbetaling Danmark besked om, at lønmodtageren er gået på barsels- eller fædreorlov. Når Udbetaling Danmark er blevet orienteret, får lønmodtageren automatisk besked om, at vedkommende kan søge barselsdagpenge - og hvilken frist der er for at gøre det. Er man ledig, foregår denne øvelse via a-kassen fremfor arbejdsgiver. Betaler arbejdsgiver derimod løn under barsel, har arbejdsgiver ret til refusion, og barselsdagpengene bliver så at sige kanaliseret denne vej. Skal du som arbejdsgiver have refusion, skal du anmelde barslen (det skal du altid) og ansøge via NemRefusion, hvor du også kan se hvilke tidsfrister, der gælder.